
ÖKOLÓGIAI KATASZTRÓFÁK HATÁSA A VADGAZDÁLKODÁSRA: AJKAI ESETTANULMÁNY

A gazdasági tevékenységek intenzív hatásokat gyakorolnak környezetünkre, melyek szélsőséges megnyilvánulásai az ökológiai katasztrófák. Vizsgálati célom az volt, hogy a vörösiszap-katasztrófa vadgazdálkodásra gyakorolt hatásait felmérjem. Választ kerestem arra, hogy a környező vadászterületeken három érintettségi kategória között (iszap által elöntött-, puffer-, illetve nem érintett zóna) kimutatható-e szignifikáns különbség a vadfajok jelenlétében, illetve megfigyelhető-e a fajok eltűnése majd visszatelepülése az érintett területekre.
Felmérésemet Veszprém megyében a Képesfa Vadásztársaságnál végeztem. A társaság 6290 hektár területű, ebből kb. 2500 ha erdővel borított, a többit pedig mezőgazdasági területek, parlagok és bozótos vegetáció alkotja.
A területen mintavételi útvonalak szezonális bejárásával a vadfajok egyedeinek előfordulási valószínűségét vizsgáltam. Az adatok felvételezéséhez sávos becslést alkalmaztam. Egy év alatt háromszor végeztem felméréseket 5-5 útvonalon 5 különböző kategóriában. A kijelölt útvonalakon 1 km-t haladva figyeltem meg a vadfajok egyedeit.
Adataim szerint szignifikáns eltérést a különböző mértékben érintett területek használtsága és a három felmérés ideje közt is őz és tőkés réce esetén kaptam.
Őznél puffer erdőterületen 2011. októberben nagyobb sűrűséget számoltam, mint 2012 júliusban. A 2011. októberi felmérésben puffer gyepterületen volt nagyobb sűrűség, mint iszapos területen, a 2012. júliusi felmérésben pedig iszapos gyepterületen találtam több őzet, mint a nem érintett zónában.
Tőkés récénél iszapos gyepterületen 2012. júliusban több kacsát láttam az iszapos zónában, mint 2011 októberben. A 2012. márciusi és júliusi felmérésben egyaránt az iszapos és puffer ill. az iszapos és nem érintett gyepterületek között mutattam ki szignifikáns eltérést, mindkét esetben az iszapos terület használtsága nagyobb.
Nyombecslésem eredménye alapján a vaddisznó az iszapos gyepterületet kevésbé használja, mint az érintetlent.
A Képesfa Vadásztársaság becslés-, illetve terítékadataiból jól látszik, hogy 2010 óta visszaesés egyik vadfaj esetében sem haladta meg a katasztrófa előtti állománycsökkenéseket.
Összegzésként elmondható, hogy a vörösiszap-katasztrófa szárnyasvadnál nem okozott érzékelhető állománycsökkenést, az emlősöknél az elöntött terület kis fedettsége és nagy zavarása miatt némi különbség mutatkozik a területek használtsága alapján, azonban szignifikáns állománycsökkenés itt sem tapasztalható.
 



